
A Rad6 és a Rad18 fehérjék kölcsönhatását célzó kismolekula inhibitor jelöltek hatásának vizsgálata a Rad6-Rad18 interakcióra és a PCNA ubikvitinációra humán sejtekben

A DNS-ünkben folyamatosan keletkező különféle hibák kijavítására számos mechanizmus fejlődött ki. Ezek között vannak hibamentesek és vannak, melyek a DNS-szintézis folyamatosságának fenntartása és a genom integritásának biztosítása érdekében hibákat hagyhatnak a DNS-ben. Egyik ilyen hibahagyó mechanizmus a transzléziós szintézis (TLS), melynek aktiválásában jelentős funkciója van a Rad6 és a Rad18, valamint a PCNA és az Ubikvitin fehérjéknek. A TLS fontos szerepet tölt be különböző tumorok kemorezisztenciájának kialakulásában, ezért inhibíciója adjuváns terápiaként ígéretes lehet. Hosszú távú gátlása azonban megnövelheti a genomi instabilitás mértékét az egészséges sejtekben is, ezzel elősegítve új tumorok kialakulását. Ezt elkerülendő, kezelés tekintetében a TLS tranziens gátlása lenne a legmegfelelőbb. Ezért csoportunk olyan kismolekulákat keresett, melyek képesek a PCNA fehérje ubikvitinációját, és ezáltal a TLS folyamatát gátolni. Az in vitro kísérletek során több potenciális inhibitort is találtunk, amelyek közül a két legígéretesebb az NSC 623095-ös és az NSC 338106-os kódúak voltak. Mindkét molekula a Rad6-Rad18 interakciót gátolva fejti ki hatását a PCNA ubikvitinációjára, azonban míg az előbbi a Rad18, utóbbi a Rad6 fehérjéhez képes kötődni. Az NSC 338106-os kismolekulával együtt egy izomerét, az NSC 338107-eset is vizsgáltuk, mely nem mutatott gátló hatást korábbi kísérleteink során.
Ezen kismolekulák hatását a Rad6-Rad18 kölcsönhatásra és a PCNA ubikvitinációjára a csoportunkban használt Split-Venus alapú, fehérje-fehérje interakciót vizsgáló rendszerrel kívánjuk megvizsgálni humán sejtekben.



